Comuna Nuci
Femeia, inimă a familiei și lumină a localității, omagiată cu prețuire în Parohia Sudiți
În tradiția Bisericii Ortodoxe Române, adevărata zi a femeii nu este legată de data calendaristică laică 8 Martie, ci de o duminică plină de însemnătate duhovnicească, Duminica Femeilor Mironosițe. Anul acesta, în data de 26 aprilie, credincioșii au prăznuit curajul și credința acelor femei care au vestit lumii Învierea Domnului, dar și jertfelnicia și demnitatea femeii creștine din zilele noastre.
Ionela Chircu 

Femeile mironosițe, acele suflete alese care, în zorii Învierii, au mers la Mormântul Mântuitorului Iisus Hristos cu miruri de preț, fără teamă, fără ezitare fiind primele martore ale biruinței vieții asupra morții. Ele au ajuns, peste veacuri, icoane vii ale credinței statornice, ale iubirii jertfelnice și ale curajului neclintit. În lumina lor, fiecare femeie credincioasă are menirea să fie purtătoare de lumină în familie și în societate. În acest spirit de sărbătoare și recunoștință, în comunitatea creștină din comuna Nuci, femeia a fost așezată la loc de cinste, ca model de viață duhovnicească pentru noua generație. Soții devotate, mame iubitoare și credincioase statornice în rugăciune au fost omagiate cu respect și prețuire, ca adevărate păstrătoare ale valorilor credinței și ale tradiției.
Momente 
de aleasă bucurie 
și recunoștință 
În Parohia Sudiți, această zi a fost trăită ca un prilej de lumină, bucurie și binecuvântare. Credincioșii s-au adunat cu bucurie în biserica închinată Maicii Domnului, participând la Sfânta și Dumnezeiasca Liturghie, într-o atmosferă de rugăciune și evlavie. Răspunsurile liturgice au fost oferite de un cor format din credincioasele parohiei, coordonate de preoteasa Cristina 
Andreea Bratu, ale căror glasuri au înălțat rugăciunea comunității spre cer. Un moment deosebit l-a constituit sfințirea icoanelor celor 16 femei cu viață sfântă, recent canonizate, chipuri luminoase ale credinței românești, pilde de jertfă și dăruire. A urmat citirea mesajului Preafericitului Părinte Patriarh 
Daniel, transmis cu prilejul Zilei 
Femeii Creștine, în care a fost subliniat rolul deosebit de important al femeii în viața Bisericii și a societății. În semn de aleasă prețuire, părintele paroh Florin Mihai Bratu a evidențiat patru doamne din comunitate, modele de credință vie și statornică prin viața lor discretă și jertfelnică, fiind astăzi exemple pentru cei din jur. Acestea au primit, din partea părintelui, icoane cu Soborul Sfintelor Femei Românce, candele, câte o cruce insignă argintată și Pastorala de Paști a Preafericitului Părinte Daniel, Patriarhul României, ca semn al recunoștinței parohiei și întregii comunități creștine. De altfel, în cuvântul său de învățătură, părintele paroh a pus accent pe frumusețea și noblețea chemării femeii în Biserică. ”Femeia creștină este chip al iubirii jertfelnice, al răbdării și al nădejdii. Privind la femeile mironosițe și la Maica Domnului, învățăm că adevărata putere stă în credință, în smerenie și în dăruirea necondiționată față de Dumnezeu și față de aproapele. În lumina Evangheliei, femeia este chemată să fie sprijin esențial, în lucrarea de zidire a familiei și a comunității creștine. Exemplul femeilor mironosițe rămâne, din generație în generație, o mărturie a credinței statornice și a iubirii jertfelnice, care nu se teme și nu se clatină în fața încercărilor. Maica Domnului rămâne icoana desăvârșită a smereniei și a dăruirii, model luminos pentru toate femeile creștine de astăzi. Aducem mulțumiri și binecuvântări tuturor femeilor care, prin credință, dragoste și jertfelnicie, contribuie la întărirea valorilor familiei creștine și ale comunității”, a spus părintele Florin Mihai 
Bratu, parohul Parohiei Sudiți, din comuna Nuci. 
La finalul sărbătorii, fiecare femeie prezentă a primit o iconiță cu Învierea Domnului, ca semn al bucuriei pascale și al binecuvântării acestei zile, o amintire plină de însemnătate, a unei apropieri sufletești sincere. 
Toate aceste manifestări se înscriu în contextul special al anului 2026, proclamat de Sfântul Sinod al Bisericii Ortodoxe Române drept ”Anul omagial al pastorației familiei creștine” și ”Anul comemorativ al sfintelor femei din calendar - mironosițe, mucenițe, monahii, soții și mame”, oferind astfel un cadru binecuvântat pentru redescoperirea și cinstirea modelelor autentice de credință. În liniștea satului, acolo unde tradiția și credința se împletesc frumos, armonios, femeia rămâne inimă a familiei și lumină a localității, o prezență discretă, dar esențială, asemenea mironosițelor care, în tăcere și iubire, au vestit lumii cea mai mare bucurie: 
Hristos a Înviat!